《清閟堂》
宋代·曾惇

洪郎雅吴语，不减贺季真。
开轩风烟上，爽气朝朝新。
手栽渭川竹，坐对北海尊。
平生耐久朋，岁晚独此君。
此君不可疏，亦复未易亲。
纷纷桃李行，岂容托清尘。
退食静隐几，微风冷衣巾。
乃知王子猷，真是我辈人。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。